DOI: 10.14457/tu.the.2015.1436
title: ความพึงพอใจในการจัดสวัสดิการด้านที่อยู่อาศัยประเภทอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานคร

description: การศึกษาเรื่อง “ความพึงพอใจในการจัดสวัสดิการด้านที่อยู่อาศัยประเภทอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานคร” มีวัตถุประสงค์เพื่อศึกษาความพึงพอใจ ปัญหา อุปสรรคและข้อเสนอแนะต่อการจัดสวัสดิการด้านที่อยู่อาศัยประเภทอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานคร และศึกษาแนวทางการปรับปรุงการจัดสวัสดิการด้านที่อยู่อาศัยประเภทอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานครเป็นการศึกษาวิจัยเชิงสำรวจ ใช้แบบสอบถามเป็นเครื่องมือในการศึกษากับกลุ่มตัวอย่าง คือ ผู้ใช้สิทธิสวัสดิการด้านที่อยู่อาศัยประเภทอาคารที่พักอาศัยส่วนกลาง ตามระเบียบกองทัพเรือ ว่าด้วยการพักอาศัยในอาคารที่พักอาศัยส่วนกลาง (ฉบับที่ 3) พ.ศ.2553 ที่พักอาศัยอยู่ในอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานคร จำนวน 364 คน การวิเคราะห์ข้อมูลด้วยค่าร้อยละ (Percentage) ค่าเฉลี่ย (Mean) ค่าเบี่ยงเบนมาตรฐาน (Standard Deviation) และการทดสอบ t-test และ F-test และการเปรียบเทียบความแตกต่างรายคู่ด้วยวิธี Scheffe ผลการศึกษาสรุปได้ ดังนี้กลุ่มตัวอย่างส่วนใหญ่เป็นเพศชาย มีอายุระหว่าง 40-49 ปี มีรายได้เฉลี่ยของครอบครัวต่อเดือนระหว่าง 30,000-50,000 บาท มีภูมิลำเนาเดิมอยู่ภาคกลาง มีผู้พักอาศัยร่วมกัน จำนวน 3 คน ส่วนใหญ่มีบุตรร่วมพักอาศัยด้วย ไม่มีผู้สูงอายุร่วมพักอาศัยด้วย และมีระยะเวลาในการพักอาศัยน้อยกว่า 10 ปี ส่วนใหญ่มีชั้นยศ เป็นกำลังพลกองทัพเรือระดับต่ำกว่าชั้นสัญญาบัตร ส่วนใหญ่มีสถานภาพสมรส ไม่เคยได้รับการสงเคราะห์ด้านการเงินเพื่อปลูกบ้านพักอาศัย ไม่มีบ้านพักอาศัยในพื้นที่ กทม. และไม่มีบ้านพักแห่งอื่นที่ทางราชการจัดให้ ผลการศึกษาความพึงพอใจต่อการจัดสวัสดิการด้านที่อยู่อาศัยประเภทอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานคร พบว่า กลุ่มตัวอย่างมีความพึงพอใจระดับปานกลาง โดยมีความพึงพอใจด้านระเบียบกองทัพเรือ ว่าด้วยการพักอาศัยในอาคารที่พักอาศัยส่วนกลาง (ฉบับที่3) พ.ศ.2553 ระดับปานกลาง ประเด็นที่มีความพึงพอใจมากที่สุด คือ คุณสมบัติในการเข้าพักอาศัยต้องเป็นข้าราชการ ลูกจ้างหรือพนักงานราชการสังกัดกองทัพเรือที่มีคู่สมรสและหรือบุตร สำหรับปัญหาและอุปสรรคต่อการจัดสวัสดิการด้านที่อยู่อาศัยประเภทอาคารที่พักอาศัยส่วนกลาง ข้าราชการกองทัพเรือ พื้นที่กรุงเทพมหานคร พบว่า กลุ่มตัวอย่างมีความคิดเห็นว่าเป็นปัญหาและอุปสรรคระดับปานกลาง โดยมีปัญหาและอุปสรรคด้านการบริหารจัดการสวัสดิการที่อยู่อาศัยมีปัญหาและอุปสรรคระดับมาก ประเด็นที่มีปัญหาและอุปสรรคมากที่สุด คือ อาคารที่พักอาศัยชำรุด และด้านการจัดบริการสาธารณะมีปัญหาและอุปสรรคระดับมาก ประเด็นที่มีปัญหาและอุปสรรคมากที่สุด คือ การจัดตลาดนัดก่อให้เกิดปัญหาการจราจรติดขัด ผลการศึกษาเปรียบเทียบข้อมูลพื้นฐานของกลุ่มตัวอย่างต่อความพึงพอใจ ปัญหาและอุปสรรค ภาพรวมพบว่า รายได้เฉลี่ยของครอบครัวต่อเดือนที่แตกต่างกัน มีความพึงพอใจและมีปัญหาและอุปสรรคแตกต่างกันอย่างมีนัยสำคัญทางสถิตที่ระดับ 0.05ข้อเสนอแนะจากการศึกษา กองการอาคารที่พัก กรมสวัสดิการทหารเรือควรดูแลให้การพักอาศัยเป็นไปตามระเบียบกองทัพเรือ ว่าด้วยการเข้าพักอาศัยในอาคารที่พักอาศัยส่วนกลาง ควรเพิ่มประสิทธิภาพในการบริหารจัดการสวัสดิการที่อยู่อาศัย และควรปรับปรุงการจัดที่อยู่อาศัยและพื้นที่สาธารณะ การจัดบริการสวัสดิการ และการจัดบริการสาธารณะ ทั้งในส่วนที่กรมสวัสดิการทหารเรือเป็นผู้รับผิดชอบ และส่วนที่หน่วยอื่นๆ ให้การสนับสนุน โดยเน้นความต้องการและการมีส่วนร่วมของผู้พักอาศัยเป็นสำคัญ กองทัพเรือควรจัดหาอาคารที่พักอาศัยให้มีจำนวนเพียงพอ และพัฒนาการบริหารจัดการอย่างต่อเนื่อง และควรส่งเสริมให้กำลังพลได้มีที่อยู่อาศัยเป็นของตนเองโดยให้การสงเคราะห์ทางการเงินหรือมีความร่วมมือกับสถาบันภายนอกในการจัดหาที่อยู่อาศัยให้กับกำลังพล